Dan Plato is die nuwe burgemeester van KaapstadDan Plato Foto: ANA Dan Plato sal Donderdag as die nuwe burgemeester van Kaapstad beëdig word. Dit volg ná Patricia de Lille se amp Woensdag tot ŉ einde gekom en sy amptelik haar bedankingsbrief ingedien het. “Die verkose burgemeesterskandidaat Dan Plato sal nou daaraan werk om die skade te herstel wat aan die bestuurstelsels van die stad aangerig is, om die hoogste vlak van dienslewering te herstel,” het die Demokratiese Alliansie Woensdag gesê. “Hy sal veral fokus op die stryd teen misdaad, bendebedrywighede en werkloosheid in die stad.” Plato, uittredende minister van gemeenskapsveiligheid in die Wes-Kaap, het gesê openbare veiligheid sal sy prioriteit bly sodra hy burgemeester is. Plato is bekend as ŉ kalm oplosser van probleme eerder as ŉ flambojante moeilikheidmaker. Hy was burgemeester van 2009 tot 2011 nadat Helen Zille die ampsketting neergelê en voordat De Lille burgemeester geword het. Hy was dus destyds ŉ soort instaan-burgemeester wat die plek vir iemand anders warm gehou het. Dit is nie seker of hy nou dieselfde rol gaan vervul nie, maar daar is baie sterk aanduidings dat die DA vir Zille wil terugbring as burgemeester wanneer haar ampstyd as premier uitloop met aanstaande jaar se verkiesing. Plato, wat baie lof ingeoes het vir sy huidige rol as provinsiale LUR vir gemeenskapsveiligheid, gaan twee hooftake hê. Die eerste sal wees om kiesersvertroue te herstel dat die DA behoorlik en sonder kapperjolle kan bestuur, en die stad se skoon oudits kan herwin. Die tweede groot taak vir Plato sal wees om eenheid in die Kaapse DA-koukus terug te bring. Hiervoor is Plato uitnemend geskik, want hy kom nie uit die voormalige DP (die anti-De Lille-groep onder raadslid JP Smith) of die voormalige OD (die pro-De Lille-groep) nie. Plato kom uit die voormalige Nasionale Party.